b"\n_START_ARTICLE_\nRobert Miles\n_START_SECTION_\n\xc5\xbdivljenjepis\n_START_PARAGRAPH_\nRobert Miles je bil rojen Antonietti in Albinu Concina v Neuch\xc3\xa2telu, \xc5\xa0vica._NEWLINE_Dru\xc5\xbeina se je v njegovi mladosti preselila v Friuli, kjer je za\xc4\x8del Robert igrati klavir. Na glasbeno sceno se je uspel prebiti leta 1988, ko je za\xc4\x8del kot DJ delati v razli\xc4\x8dnih italijanskih no\xc4\x8dnih klubih. Leta 1990 je odprl lastni snemalni studio in za\xc4\x8del ustvarjati lastno glasbo._NEWLINE_Leta 1994 je napisal svoj prvi veliki hit Children. Pesem je po dveh tednih od izdaje v letu 1995 dosegla zlato ter kasneje platinasto naklado. Singel je bil v Evropi velika uspe\xc5\xa1nica in je bil prodan v nakladi 30.000 kopij. Pesem je dosegla velik uspeh pri DJ-jih po Evropi, zaradi \xc4\x8desar se je Miles povezal s skupinama Angel City ter Ministry of Sound. Pesem je izdal na me\xc5\xa1ani kompilaciji teh dveh skupin in z njo dosegel uvrstitev na lestvico UK Top 10._NEWLINE_Njegov naslednji singel Fable, za katerega je vokal prispevala Fiorella Quinn je prav tako dosegel izjemen uspeh._NEWLINE_Milesov prvi studijski album z naslovom Dreamland je iz\xc5\xa1el 7. junija 1996. Nekaj dni kasneje je album iz\xc5\xa1el tudi v ZDA, dodana pa mu je bila pesem One and One, za katero je vokal prispevala Maria Nayler, tekst in glasbo pa so napisali Billy Steinberg, Rick Nowels ter Marie Claire D'ubaldo. Pesem je dosegla velik uspeh in je kasneje iz\xc5\xa1la kot singel v ZDA in Nem\xc4\x8diji. Konec leta 1996 je Miles izdal novo verzijo albuma Dreamland, z naslovom Dreamland - The Winter Edition, ki je vseboval tudi pesem One and One, ki ni bila vklju\xc4\x8dena v evropsko izdajo prvega albuma. V originalu je pesem napisala poljska glasbenica Edyta G\xc3\xb3rniak. Edyta je to pesem leto kasneje posnela in vklju\xc4\x8dila v svoj prvi album z naslovom Edyta Gorniak._NEWLINE_27. novembra 1997 je Robert Miles izdal novo pesem, Freedom, ki je postala osrednja pesem albuma 23am. Za pesem je vokal posnela pevka Kathy Sledge iz skupine Sister Sledge. 23am je v nasprotju s prej\xc5\xa1njim albumom vseboval ve\xc4\x8d vokalnih pesmi, na njem pa je \xc5\xa1e vedno prisotn zna\xc4\x8dilen zvok klavirja._NEWLINE_Miles je naslednji album Organik izdal 11. junija 2001. Na njem je bil tudi novi hit z naslovom Paths._NEWLINE_Leta 2003 je iz\xc5\xa1el \xc5\xa1e remix albuma Organik z naslovom Organik Remixes, na katerem so bili remixi zmagovalcev tekmovanja, ki ga je na svoji spletni strani organiziral Robert Miles ter remixi ostalih znanih umetnikov, kot so The Future Sound of London. Ta skupina naj bi po Milesovih besedah mo\xc4\x8dno vplivala na njegovo glasbo. Na albumu je bil tudi hit z naslovom Bhairav, za keterega je vokal posnela Amelia Cuni._NEWLINE_Konec leta 2003 se je Miles preselil iz Londona v Los Angeles, kjer je ustanovil lastno produkcijsko hi\xc5\xa1o Salt Records. Leta 2004 je tam izdal novi album Miles Gurtu, pri \xc4\x8demer se je povezal s Trilok Gurtujem. V kratkem naj bi Miles izdal svoj zadnji album pod svojim imenom, nato pa po\xc4\x8dasi zaklju\xc4\x8dil svojo glasbeno kariero._NEWLINE_Miles je umrl 9. maja 2017 na Ibizi (\xc5\xa0panija) po dolgotrajnem boju z rakom IV.\xc2\xa0stadija."